ru ky fr cs kk ru ky uk ru ky ky mn ky kk ru ru ky ky ky hbs_cyr mn ky ky ky ru ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky kk ru krc ru tt ru ky ky krc ky ky ky ru tt mhr ru ky ky ky ky ru
"Алиби", 09.09.08 - 16-бет: •
Ж а ң ы ы с ы м
"Комуз менен ырдаганды жакшы көрөм"
- Айнура, чыгармачылык ишке кандайча байланышып калдың эле?
- Мен 2- класста окуп жүргөндө эле комузда ойногонду үйрөнө баштагам. Андан кийин хор, бий кружокторуна барып жүрдүм. Бирок, эмнегедир, комуз жан дүйнөмө жакын болуп, аягында аны тандап, 2001-жылы Б.Бейшеналиева атындагы искусство институтунун фольклор бөлүмүнө тапшырдым. Бирок, замандын талабына ылайык эстрада тармагына өтүп, эки жанрды тең алып кеткенге аракет кылып жатам.
- Чыгармачылыңда кандай жетишкендиктер бар?
- Азырынча баш аягы 12 ырымды элге тартуулап ырдап жүрөм. Кудай буюруса дагы жаңы ырлардын үстүндө иштеп жатам, жакында бет ачары болот. Буюруса, 2- октябрь күнү спорт ордосуда "Аппак сүйүү тартуулайм" аттуу тушоо кесүү концертимди өткөзгөнгө катуу даярдык көрүп жаткан убагым.
- Концерттин "Аппак сүйүү тартуулайм" деп аталышына эмне себеп?
- Нурак Абдырахмановдун "Аппак сүйүү тартуулайм" аттуу чыгармасы репертуарымдагы ырларымдын ичинен менин көңүлүмө өзгөчө төп келет, жагат. Көпкө ойлонуп,акыры ушуга келип такалдым.
- Күйөрмандарыңа эмнеси менен өзгөчөлөнгөн концерт тартуулаган жатасың?
- Учурда улуу муун, кичүү муун деп эки топко бөлүнүп калбадыбы, мен бул эки муундун ажырымын бириктирип, элди тажатпагандай концерт өткөргөнү жатам .
- Улуу муун, кичүү муун деп сөз кылып калдың, эки тараптан кайсы ырчылар , сени коштоп, катышып бермекчи?
- К.Абылов, К.Артыков, Б.Кудайбергенов, Р.Шакирова, Назми, Сапар, Мая, Фархат, Азиза, А.Чалова, Ы.Османалиев, У.Усөнов, К.Сатаев, Ф.Карбосова ж.б сахналаш досторум катышат. Ал эми концертти белгилүү төкмө акындарыбыз Азамат Таалай жана Аалы Туткучов ачат. Алып баруучусу Кубан Алимов.
- Сахнанын жасалгасын пландап койсоң керек?
- Сахнанын жасалгасы өзгөчө болот. Кыялымдагыдай өзгөчөлөнткөнгө бир топ аракеттерди жасадык. Бул азырынча сюрприз болуп турсун, күйөрмандарымды көңүл кош калтырбайт деп ойлойм.
- Азыр жаш ырчылардын көбүнүн продюссери бар. Сенде да продюсер менен иштешүү идеясы болду беле?
- Жазында мен да келишим түзөйүн дегем. Бирок, жол - жобосун уккандан кийин иштешким келбей калды. Мисалы, 4 жыл турмушка чыкпай, жалаң чыгармачылыктын үстүндө иштеш керек экен. Мындан башка да көп талаптары бар. Мен эркин жүргөндү каалайм, ошондуктан баш тарткам.
- Айтсаң, продюссериң жок болсо, сага ким көмөк көрсөтүп, жардам берет?
- Биринчи демөөрчүлөрүм бул - менин күйөрмандарым, андан кийин ата-энем, бир туугандарым, жоро- жолдошторум.
- Улуу муундун айткан сын пикирлерин кандай кабыл аласың?
- Мен сынды жакшы эле кабыл алам. Эгер туура сындап жатышса, аны оңдогонго аракет кылам. Көп учурда сындын да пайдасы тиет.
- Ырчылыктан башка эмне кесип менен алектенесиң?
- Өзүмдүн кесибиме жакын болгон КЭУда комузчулар ансамблин жетектейм. Комуздан сабак берем.
- Сен "Капкан шоу" теле берүүсүндө капканга түштүң эле, ошо жөнүндө айтып берсең?
- Шайырбек Арапов: "Досум үйлөнүп жатат, ошого кечинде келип ырдап бересиңби?"- деп чакырып калды . Мен жумушта болчумун. Тез арада келип каласыңбы? -деп жолукчу жерди айтты.Шашып барсам Айгүл: "Шайырбек бир сааттан кийин келем дейт, тиги кафеге кирип отуруп туралычы",- деп сунуш киргизди. Ойдо эчтеке жок. Кирсем Ильяс да ошол жерде экен. Чогуу отуруп калдык, анан эле арбактар жөнүндө сүйлөшүп башташты. Мен маани бербей, коркпой эле олтургам, анан "Звонок"- деген кинодогу кыздай болуп, аппак көйнөк кийинип, көзүнүн алды капкара кылып боёп, чачын жайып мени көздөй келе жатты. Карасаңар десем, тигилер: "Эмнени, кана?"- дешип ишенбейт, көрсө атайлап эле билмексен боло беришиптир да. Коркконумдан Ильястын алдына кантип отуруп калганымды билбейм. Каттуу коркуп калыпмын, үйдө бир топ күн ооруп жаттым. Мына ошондон тартып, жалгыз баскандан корком, артыман баягы кыз келаткандай боло берет.
- Гастролдоп жүргөндө эсте калган окуялардан окурмандарга айтып берсең?
- Жакут Сыдыков байке менен эң биринчи жолу Ак-Талаага гастролго чыккандагы окуя эсимден такыр кетпейт.
Концерт башталарда "светчинин" баласын бекер киргизгиле деп эскертишти. Макул болуп, ооздо турганмын, улам-улам "Светчинин баласымын"- деп эле кире беришти. Акыркысына жиним келип, киргизбейм, бүттү кечке эле кире бересиңерби? Жанатан бери төрт бала кирди десем, тиги бала: "Мен "светчинин" баласымын, кимдер менин атымды сатып киргенин билбейм, киргизбесеңер светиңерди өчүрүп, айлаңарды кетирем" - деп кетип калды. Жуп концерт башталганда жарык өчүп калды, элдин баары акчамды кайрып бергиле,- дешип кыйкырышып, мени коркутушса, ыйлагым келип, Жакут байкенин артына калтырап жашынып тургам. Анан "светчинин" баласына акча берип, түнкү 1:30да светти күйгүздүк. Таң атканча концерт коюп бергенибиз аз келгенсип, эртең менен май куйганга акча калбай калып, маршуртканы кошуна айылга чейин түртүп барганбыз.
- Жеке турмушуң жөнүндө кеп кылсаң?
- Буюруса концертти ийгиликтүү бергенден кийин жеке турмушума чоң жаңылык киргизем. Бул азырынча сыр болуп турсун.
- Чет өлкөлөрдү кыдырып, гострлдоп бардыңбы?
- Негизи Казакстан, Тажикстан, Өзбекстанга бардым.Ал эми 1995-жылы Манас атанын 1000 жылдык маарекесинде Түркияга жолдомо алгам. Ал жактан көптөгөн шаарларды кыдырып, концерт бергенбиз. Кудай буйруса, чет өлкөлөргө концерт коюп, конкурстарга катышуунун баары алдыда.
- Кызыктуу маек куруп бергениңе чоң ырахмат
Ш о у - к а б а р л а р
Бегимай студент катары сабакка барды
Суйкайган сулуу Бегимай Эсенгулова студент болуп сабакка бара баштады. Быйыл мектеп менен кош айтышып Билим берүүдөгү стратегиялык маалымат технологиялары институтунун юридикалык факультетине тапшырып, бала кезден бери кыялданып жүргөн тилегинин бири орундалып, Бегимай кудуңдап турган кези. Эми ал окууну бүткөндөн кийин ырчылыгын да таштабай эки кесипти бирдей аркалайм деп ниеттенип жатат.
Кыргыз эгемендүүлүгүн Москвада майрамдап
Кыргыз элине аты чыгып калган таланттуу ырчылар Султан Садыралиев, Мирбек Атабеков, Расул кызы Айгерим, Айжан Газиевалар кыргыз эгемендүүлүк күнүн Орусияда майрамдап, Мосвадагы кыргыздарга концерт коюп келишти. Аталган концертти Орусиядагы кыргыз элчилиги уюштуруп берди.
Урматтуу окурман! Эгерде сиздер акыйкаттыкты издеп, профессионал юристтердин жардамынан пайдалангыңыздар келсе, "Адвокат профиге" кайрылыңыздар.
Сиздерге кайрылган суроолоруңузга жооп берүү менен тигил же бул козголгон кылмыш иши боюнча сиздин укугуңузду коргоп берүүгө дасыккан юристтер жардам берет.
Дарегибиз Бишкек ш. Токтогул к.167 т. 21-66-28